Nga një marrëveshje përfundimtare që bazohet në të drejta dhe hap perspektivën për procesin e pajtimit dhe anëtarësimin në BE të Kosovës dhe Serbisë, në një copëtim territorial që nuk gëzon as mbështetjen e popullit e as të aleatëve strategjikë të popullit shqiptar, ka shkruar në një koment në Facebook ish-ministri i jashtëm i Shqipërisë, Ditmir Bushati.

Ish-ministri shqiptar i Punëve të Jashtme, Ditmir Bushati, ka reaguar në Facebook ndaj një deklarate të analistit kosovar Baton Haxhiu, rreth marrëveshjes ndërmjet Kosovës dhe Serbisë.

Reagimi i Bushatit erdhi pas një deklarate të analistit Baton Haxhiu në televizionin T7, i cili duke treguar se çfarë elementesh duhet të përmbajë marrëveshja Kosovë – Serbi tha se duhet zhbërja e Gjykatës Speciale, amnistia e krimeve të luftës meqë, sipas tij, pas 20 viteve “s’kanë çka dënohen njerëzit” dhe, në fund, atë që ai e quajti definim i veriut.

Komenti i plotë i Ditmir Bushatit:

Asgjë nuk është e vërtetë, çdo gjë është e mundshme!

Ky është titulli i një prej librave më të lexuar të kohës sonë, shkruar nga Peter Pomerantsev, i cili shpjegon eliminimin e të vërtetës nga të ashtuquajturit “teknologë politik” në shërbim të padronëve të tyre. Libri tregon sesi teknologët politikë, në shërbim të këtyre të fundit dhe oligarkëve grabitqarë të bërë njësh me to, paguhen për të krijuar një realitet të rremë.

E njëjta histori po ndodh në Kosovë qysh se në horizont u shfaq kërcënueshëm Gjykata Speciale për krimet e supozuara. Të nxitur nga parimi “fati personal i padronëve mbi fatin e popullit”, teknologët politikë u vunë në lëvizje për shpjegimin e “planeve të mëdha”, sa nëpër zyra shteti, e sa nëpër studio televizive me harta në duar. Në disa raste duke folur në emër të aleatëve strategjikë të Kosovës me injorancën që i karakterizon, e në raste të tjera me nostalgji në emër të Serbisë. Me një padituri rrëqethëse a thua se po flitet për cilësinë e miellit serb të importuar në Shqipëri, apo për nevojën e transferimit në Shqipëri të eksperiencës Kosovare në homologimin e automjeteve, e jo për integritetin territorial e sovranitetin e Kosovës!

Gjatë viteve të projektimit të realitetit të “ri” në Kosovë janë rrëzuar qeveri, janë paguar lobistë për të nxjerrë në tryezën e bisedimeve e hapësirën mediatike tema të pluhurosura në arkivat e Serbisë, por problemet veçse janë thelluar. Ndërkohë që projekti i shtetësisë ka ngecur dhe projekti qeverisës, që mori mbështetje të gjerë popullore më 6 Tetor 2019, është minuar.

Tani po hyjmë në fazën finale ku synohet të projektohet një realitet sipas të cilit, planet e mëdha për amnisti të krimeve të Serbisë në Kosovë, zhbërja e Gjykatës Speciale dhe një copëtim territorial në veri të Kosovës duhet të kthehen në një “marrëveshje historike”.

Një pakicë shqipfolëse po e katandis projektin e Kosovës shtet, nga parimi i barazisë së kombeve sovrane, që nënkupton para së gjithash reciprocitetin dhe fqinjësinë e mirë e përgjegjësinë shtetërore të Serbisë për krimet e kryera në Kosovë, në amnisti për krimet e kryera prej saj (krimet e luftës, krimet kundër njerëzimit, gjenocidi, tortura, skllavëria etj, sipas të drejtës ndërkombëtare, kanë fituar statusin e normës jus cogens, që është kategoria më e lartë e rregullave në hierarkinë e së drejtës ndërkombëtare. Këto norma nuk parashkruhen e nuk derogohen me asnjë marrëveshje dypalëshe apo traktat ndërkombëtar. Përkundrazi normat jus cogens krijojnë detyrim erga omnes për shtetet).

Nga besimi se drejtësia ndërkombëtare duhet të zbardhë çdo akuzë për krime të supozuara në Kosovë, duke mos njollosur aspak luftën e drejtë çlirimtare të bijve të UÇK-së, me vendosjen e barazisë në krime mes Serbisë dhe Kosovës e amnestimin e tyre.

Nga një marrëveshje përfundimtare që bazohet në të drejta dhe hap perspektivën për procesin e pajtimit dhe anëtarësimin në BE të Kosovës dhe Serbisë, në një copëtim territorial që nuk gëzon as mbështetjen e popullit e as të aleatëve strategjikë të popullit shqiptar, ka shkruar Ditmir Bushati, deputet i Kuvendit dhe ish-ministër i jashtëm i Shqipërisë.